แห่เปิดร้านแลกเปลี่ยนเงินรับท่องเที่ยว
ท่องเที่ยวบูม รายย่อยแห่เปิดร้านรับแลกเงินตราต่างประเทศเพิ่ม สิ้นเดือน ก.พ.มีจำนวน 1,819 แห่ง
5 มี.ค. 2559

ท่องเที่ยวบูม รายย่อยแห่เปิดร้านรับแลกเงินตราต่างประเทศเพิ่ม สิ้นเดือน ก.พ.มีจำนวน 1,819 แห่ง
ธนาคารแห่งประเทศไทย (ธปท.) รายงานจำนวนผู้ได้รับอนุญาตประกอบธุรกิจเป็นบุคคลรับอนุญาต (Money Changer) หรือผู้ได้รับอนุญาตให้ซื้อขายรับแลกเปลี่ยนเงินตราต่างประเทศได้ ในกรณีที่เป็นกิจการเจ้าของคนเดียวหรือห้างหุ้นส่วนที่ได้รับใบอนุญาตประกอบธุรกิจนำเที่ยว ล่าสุดในสิ้นเดือน ก.พ.ปีนี้ ว่า มีทั้งสิ้น 1,819 แห่ง เพิ่มขึ้นจากระยะเดียวกันของปีก่อน 144 แห่ง
สำหรับรายละเอียดแบ่งเป็นภาคกลางและกรุงเทพฯ 862 แห่ง เพิ่มขึ้นมากที่สุด 66 แห่ง เมื่อเทียบกับระยะเดียวกันปีก่อน เช่น จ.ชลบุรี ประจวบคีรีขันธ์ รองลงมาภาคใต้ 807 แห่ง เพิ่มขึ้น 61 แห่ง คือจ.ภูเก็ต สุราษฎร์ธานี ถัดมาที่ภาคเหนือ 114 แห่ง เพิ่มขึ้น 10 แห่ง คือ จ.เชียงใหม่ เชียงราย และภาคตะวันออกเฉียงเหนือ 36 แห่ง เพิ่มขึ้น 7 แห่ง เช่น จ.ขอนแก่น อุดรธานี หนองคาย เป็นต้น
นางจันทวรรณ สุจริตกุล ผู้ช่วยผู้ว่าการสายตลาดการเงิน ธปท. กล่าวว่า การเพิ่มขึ้นของจำนวนผู้ได้รับอนุญาตให้แลกเปลี่ยนเงินตราต่างประเทศได้ส่วนใหญ่อยู่ในจังหวัดที่เป็นแหล่งท่องเที่ยวมากกว่าจังหวัดที่เชื่อมต่อตามตะเข็บเขตชายแดน ซึ่งน่าจะขยายตัวตามภาคการท่องเที่ยวของไทยที่เติบโตได้ดีต่อเนื่อง
อย่างไรก็ดี ถึงจำนวนร้านรับแลกเงินรายเล็กๆ จะมีจำนวนเพิ่มมากขึ้นเรื่อยๆ แต่ ธปท.ก็ไม่ห่วงเรื่องการเก็งกำไรค่าเงิน เพราะการแลกเปลี่ยนเงินของตัวแทนรับอนุญาตดังกล่าว เป็นการรับแลกธนบัตรกับประชาชนทั่วไป นับเป็นธุรกรรมกับรายย่อย ไม่ต่างจากการซื้อขายเงินตราต่างประเทศระหว่างสถาบันการเงิน (Wholesale Banking) ซึ่งมีสัดส่วนที่สูงกว่ามากนางจันทวรรณ กล่าวว่า หากเทียบจำนวนตัวแทนรับอนุญาตแลกเงินกับเดือนก่อนหน้าจะพบว่ามีจำนวนลดลงประมาณ 9 แห่ง จาก 1,828 แห่ง เหลือ 1,819 แห่ง ซึ่งสาเหตุน่าจะเป็นเรื่องของการแข่งขันในบางพื้นที่ ที่อาจจะทำให้ไม่คุ้มที่จะเปิดสำนักงานรับแลกเงิน ซึ่งเป็นเรื่องปกติของธุรกิจ ทำให้มีการคืนใบอนุญาตแล้วอาจจะไปสำรวจแหล่งใหม่ที่อยากจะไปเปิดทำธุรกิจก็เป็นได้
สำหรับปริมาณการซื้อขายเงิน ตราต่างประเทศของบุคคลรับอนุญาต ข้อมูลล่าสุด ณ สิ้นเดือน ธ.ค. 2558 ที่ผ่านมา ธปท.รายงานว่า มีการซื้อและ ขายเงินตราต่างประเทศของบุคคลรับอนุญาต รวมทั้งสิ้น 1,108 ล้านเหรียญสหรัฐ หรือประมาณ 4 หมื่นล้านบาท หากคิดอัตราแลกเปลี่ยนอยู่ที่ 35.5 บาท/เหรียญสหรัฐ แบ่งเป็นการซื้อและขาย อย่างละครึ่ง
ทั้งนี้ การซื้อเงินตราต่างประเทศ 555 ล้านเหรียญสหรัฐ หรือประมาณ 2 หมื่นล้านบาท และมีการขายเงินตราต่างประเทศทั้งสิ้น 553 ล้านเหรียญสหรัฐ หรือประมาณ 2 หมื่นล้านบาทเช่นกัน โดยส่วนใหญ่เป็นการซื้อขายที่สำนักงานใหญ่ที่ตั้งอยู่ในกรุงเทพฯ มากที่สุด